নিখোঁজ শিশু

নিখোঁজ শিশু বলতে তাদের বোঝায় "যাদের কোনো খোঁজ পাওয়া যাচ্ছে না। তাদের এই নিখোঁজ হওয়ার ঘটনাটি মোটেও স্বাভাবিক নয়, অথবা পরিস্থিতি দেখে মনে হয় তারা কোনো অপরাধের শিকার হয়েছে বা কোনো বিপদে আছে।"  একটি শিশু দুর্ঘটনাবশত বাবা-মা বা অভিভাবকের থেকে বিচ্ছিন্ন হয়ে যেতে পারে, বাড়ি থেকে পালিয়ে যেতে পারে, অপহৃত হতে পারে, পরিত্যক্ত হতে পারে, আহত অবস্থায় আটকে পড়তে পারে বা তাদের মৃত্যু ঘটতে পারে।

সাধারণত বড়রা হারিয়ে গেলে তাদের মূল সমস্যা হয় পরিচিত মানুষের সাহায্য না পাওয়া। কিন্তু শিশুদের ক্ষেত্রে বিপদটা অনেক বেশি। তাদের ঝুঁকিটা একই সাথে সামাজিক, শারীরিক এবং মানসিক।  কোনো শিশু নিখোঁজ হওয়া মানেই এক জরুরি অবস্থা। তাদের বয়স কম হওয়ার কারণে হুট করে বড় কোনো বিপদে পড়ার বা মারাত্মক ক্ষতির আশঙ্কা থাকে। একই সঙ্গে, যে বাবা-মায়ের সন্তান নিখোঁজ হয়েছে, তাদের কষ্ট মানবজীবনের সবচেয়ে যন্ত্রণাদায়ক অভিজ্ঞতার মধ্যে পড়ে। কারণ তারা জানেন না তাদের সন্তান নিরাপদ আছে না বিপদে আছে, বেঁচে আছে নাকি মারা গেছে।

নাগরিকদের কাছে তাদের সন্তানের চেয়ে দামী সম্পদ আর কিছুই নেই। তাই যখন কোনো শিশু নিখোঁজ হয়, তখন পুরো সমাজেই একটা বড় ধাক্কা লাগে। এই ঘটনাগুলো মানুষের আবেগকে খুব গভীরভাবে স্পর্শ করে।  খবরের কাগজ বা টিভির পাশাপাশি সিনেমা এবং জনপ্রিয় সংস্কৃতিতেও এই বিষয়গুলো খুব গুরুত্ব পায়।  পুলিশ বা প্রশাসন যদি সময়মতো নিখোঁজ বাচ্চাকে উদ্ধার করতে না পারে, তবে সাধারণ মানুষের ক্ষোভ ফেটে পড়ে। এর ফলে অনেক সময় রাজনৈতিক পরিস্থিতিও খুব খারাপ হয়ে যায়। উদাহরণ হিসেবে আলেকজান্দ্রা মাচেসানু এবং লুইজা মেলেকুর অপহরণের ঘটনার কথা বলা যায়। সেখানে শিশুটির মৃত্যুর পর মানুষ রাস্তায় নেমে প্রচণ্ড বিক্ষোভ শুরু করেছিল। সেই ঘটনায় সরকারকে বড়সড় রাজনৈতিক চাপের মুখে পড়তে হয়েছিল। মার্কিন যুক্তরাষ্ট্রের কথাই যদি বলি, সেখানে ইথান প্যাটজ নামের এক বাচ্চা নিখোঁজ হওয়ার পর অনেক কিছু বদলে গিয়েছিল। জাতীয় স্তরে বেশ কিছু কড়া সিদ্ধান্ত নেওয়া হয় এবং তখন থেকেই 'জাতীয় নিখোঁজ শিশু দিবস' পালন করা শুরু হয়।  এমনকি কৈলাস সত্যার্থীকে যখন নোবেল শান্তি পুরষ্কার দেওয়া হয়, তখন নোবেল কমিটিও নিখোঁজ শিশুদের এই সমস্যার ওপর বিশেষ জোর দিয়েছিল। 

 কারণ 
কোনো শিশু দীর্ঘ সময় ধরে বাবা-মা বা অভিভাবকের কাছে অজানা থাকলে তাকে নিখোঁজ হিসেবে ধরা হয়। তবে এর মানে শুধু হারিয়ে যাওয়া নয়। আইনি নিয়ম না মেনে যদি নিজের বাবা-মা বা আত্মীয়-স্বজনও বাচ্চাকে জোর করে কোথাও নিয়ে যায়, তবে সেটাও নিখোঁজ হওয়ার মধ্যেই পড়ে। শিশু নিখোঁজ হওয়ার নানা কারণ হতে পারে। যেমন কোনো শিশু আহত হয়ে কোথাও আটকে পড়তে পারে, অপহৃত হতে পারে, ফাঁদে পড়েতে পারে, মারা যেতে পারে, বাড়ি থেকে পালিয়ে যেতে পারে বা ভিড়ের বাজারের মতো জায়গায় দুর্ঘটনাবশত হারিয়ে যেতে পারে।
 পরিণতি 
যেসব শিশু নিখোঁজ হয়, তাদের বেশিরভাগকেই খুব তাড়াতাড়ি খুঁজে পাওয়া যায়।   সমাজ সাধারণত নিখোঁজ শিশুদের প্রতি গভীর সহানুভূতি দেখায়। মানুষ তাদের প্রতি যত্নশীল থাকে এবং ক্ষতি করার তুলনায় অনেক বেশি মানুষ তাদের সাহায্য করতে এগিয়ে আসে। তবে যতক্ষণ তারা নিখোঁজ থাকে, ততক্ষণ তাদের কম বয়স, শারীরিক শক্তির অভাব, সামাজিক দক্ষতা ও মানসিক বিকাশের সীমাবদ্ধতার কারণে তারা নানা বিপদের ঝুঁকিতে থাকে। এই সময়ে তারা দুর্ঘটনার শিকার হতে পারে, অপরাধীদের হাতে পড়তে পারে বা অপরাধমূলক কর্মকাণ্ডে জড়িয়ে পড়তে বাধ্য হতে পারে। এর ফলে তারা আহত হতে পারে, সহিংসতার শিকার হতে পারে, অপরাধী চক্রে যুক্ত হতে পারে, শিশুশ্রমে বাধ্য হতে পারে, দাসত্বের শিকার হতে পারে এবং খুব বিরল ক্ষেত্রে মৃত্যুও ঘটতে পারে।

 উদ্ধার 
কোনো শিশুকে নিখোঁজ হিসেবে গণ্য করার সময় নির্ধারিত হয় সেই মুহূর্তে, যখন বাবা-মা বা অভিভাবকরা তাকে নিখোঁজ বলে রিপোর্ট করেন। উদ্ধার কাজ শুরু করতে দেরি হলে শিশুর জন্য তা মারাত্মক হতে পারে। আসলে প্রথম কয়েক ঘণ্টাই উদ্ধার অভিযানের জন্য সবচেয়ে কার্যকর এবং গুরুত্বপূর্ণ সময়। নিখোঁজ শিশু উদ্ধার করতে নিচের কৌশলগুলো কার্যকর হিসেবে ব্যবহৃত হয়েছে বা ব্যবহারের প্রস্তাব দেওয়া হয়েছে।

 যুক্তরাষ্ট্রে চালু হওয়া অ্যাম্বার অ্যালার্টের মতো জনসাধারণের সতর্কবার্তা ব্যবস্থা এখন কানাডা, যুক্তরাজ্য, স্লোভাকিয়া, চীন ও অস্ট্রেলিয়াসহ বিভিন্ন দেশে চালু হয়েছে। এর পাশাপাশি ভিড়ের সহায়তা বা ক্রাউডসোর্সিং পদ্ধতিও ব্যবহার করা হয়। 
 পুলিশের গৃহীত কৌশলগুলোর মধ্যে রয়েছে দ্রুত পদক্ষেপ নেওয়া, স্থানীয় মানুষের অংশগ্রহণ নিশ্চিত করা, শিশুর বাবা-মা, বন্ধু ও শিক্ষকদের সঙ্গে কথা বলা এবং বিভিন্ন সংস্থার মধ্যে সমন্বয় করা। এছাড়া রেল পুলিশ, সীমান্ত পুলিশ বা পরিবহন সংস্থাগুলোর সাথে যোগাযোগ রেখে একজোট হয়ে কাজ করা হয়। অনেক জায়গায় পুলিশের জন্য এই বিষয়ে নির্দিষ্ট নিয়মকানুন বা স্ট্যান্ডার্ড অপারেটিং প্রসিডিউর (এসওপি) ঠিক করা থাকে। 
 ভিড়ের মধ্যে উদ্ধার: মেলা বা বড় কোনো জনসমাগমে বাবা-মায়ের কাছ থেকে বাচ্চা হারিয়ে যাওয়া পুলিশের জন্য একটা বড় চ্যালেঞ্জ। এসব ক্ষেত্রে বাচ্চাদের খুঁজে বের করতে বা হারানো আটকাতে এখন প্রযুক্তি ব্যবহার করা হচ্ছে। যেমন—হাতে পরার বিশেষ ব্যান্ড (রেডিও ফ্রিকোয়েন্সি রিস্ট ব্যান্ড) এবং উন্নত মানের ভিডিও ক্যামেরা বা নজরদারি ব্যবস্থা।
 নিখোঁজ শিশু এবং যাদের খুঁজে পাওয়া গেছে, তাদের সবার তথ্য নিয়ে একটি ডেটাবেস বা তথ্যভাণ্ডার তৈরি করা।
 অনেক এলাকায় উদ্ধার হওয়া শিশুর তথ্য নির্দিষ্ট ব্যবস্থায় জানানো বাধ্যতামূলক করা হয়েছে। এ বিষয়ে আইনেও শাস্তির বিধান রাখা হয়েছে। যেমন ভারতে জুভেনাইল জাস্টিস (কেয়ার অ্যান্ড প্রোটেকশন অব চিলড্রেন) আইন, ২০১৫ অনুযায়ী উদ্ধার হওয়া শিশুর তথ্য জানানো বাধ্যতামূলক। তা না করলে শাস্তির ব্যবস্থা রয়েছে।
 নিখোঁজ শিশুদের খুঁজে বের করার জন্য বিশেষ উদ্ধার অভিযান চালানো।
 ডিএনএ ম্যাচিং: কোনো নির্দিষ্ট ঘটনায় সন্দেহ হলে ডিএনএ পরীক্ষা করা হয়। আবার বৃহৎ পরিসরে অনুসন্ধান অভিযানের সময় নিখোঁজ শিশুদের বাবা-মায়ের ডিএনএ ডেটাব্যাঙ্কের সঙ্গে উদ্ধার হওয়া শিশুদের ডিএনএ ডেটাব্যাঙ্ক মিলিয়েও শনাক্তকরণ করা যায়। 
 ডিপ লার্নিংয়ের মতো অত্যাধুনিক প্রযুক্তি ব্যবহার করে নিখোঁজ শিশুদের শনাক্ত করা। 

 উল্লেখযোগ্য ঘটনা 

 বিউমন্ট শিশুদের অন্তর্ধান (অস্ট্রেলিয়া)
 শিলা ফক্সের অন্তর্ধান (যুক্তরাজ্য)
 এটান প্যাটজের অন্তর্ধান (মার্কিন যুক্তরাষ্ট্র)
 লুডোভিক জানভিয়ারের অন্তর্ধান (ফ্রান্স)
 শিশু ফলকের মৃত্যু (ভারত)
 আলেকজান্দ্রা মাচেসানু এবং লুইজা মেলেনকুর অপহরণ (রোমানিয়া)
 অ্যাডাম ওয়ালশের হত্যাকাণ্ড (মার্কিন যুক্তরাষ্ট্র)
 ২০০৬ নয়ডা ধারাবাহিক হত্যাকাণ্ড (ভারত)
 ম্যাডেলিন ম্যাকক্যানের অন্তর্ধান (যুক্তরাজ্য)
 সিসিলিয়া ঝাং হত্যা (কানাডা)
 গুয়ারাতুবা মামলা (ব্রাজিল)

 প্রতিরোধ কৌশল 
যেহেতু বিভিন্ন ভৌগোলিক অঞ্চলে শিশুদের নিখোঁজ হওয়ার কারণগুলি পরিবর্তিত হয়, তাই নিয়মিত নিখোঁজ হওয়া শিশুদের বৈশিষ্ট্যগুলি বোঝা প্রতিরোধ কৌশল তৈরির ক্ষেত্রে একটি গুরুত্বপূর্ণ প্রথম পদক্ষেপ।  এখন পর্যন্ত গবেষণাগুলি নির্দিষ্ট শ্রেণীর শিশুদের নিখোঁজ হওয়ার প্রবণতা বৃদ্ধির ইঙ্গিত দেয়। এর মধ্যে রয়েছে মানসিক স্বাস্থ্য চ্যালেঞ্জের সম্মুখীন বাবা-মায়ের শিশু, পিতামাতার দ্বন্দ্বের সম্মুখীন শিশু এবং বিভিন্ন ধরণের নির্যাতনের শিকার শিশু। তাই এই উচ্চ-ঝুঁকিপূর্ণ শিশুদের এবং তাদের পরিবারগুলিকে সনাক্তকরণ, স্ক্রিনিং এবং সম্পৃক্ত করার জন্য প্রতিরোধমূলক কর্মসূচিগুলি ফলপ্রসূ হতে পারে। 

 আরও দেখুন 

 নিখোঁজ ব্যক্তি
 শিশু অপহরণ

 তথ্যসূত্র 

বিষয়শ্রেণী:শিশু অপহরণ
বিষয়শ্রেণী:শিশু নিরাপত্তা
বিষয়শ্রেণী:নিখোঁজ ব্যক্তি